作者：赵彦端
词牌/韵律：五彩结同心

paragraphs: 人间尘断，雨处风回，凉波自泛仙槎。
非郭还非野，闲莺燕、时傍笑语清佳。
铜壶花漏长如线，金铺碎、香暖檐牙。
谁知道、东园五亩，种成国艳天葩。
主人汉家龙种，正翩翩迥立，雪纻乌纱。
歌舞承平旧，围红袖、诗兴自写春华。
未知三斗朝天去，定何似、鸿宝丹砂。
且一醉、朱颜相庆，共看玉井浮花。